‘পার্চড’-এ রাধিকা আপ্তের নগ্ন দৃশ্য ফাঁস নিয়ে দিন কয়েক আগেও সরগরম ছিল সোশ্যাল মিডিয়া। এ বার একই ঘটনা ঘটল টিভি তারকা শরদ মলহোত্রর সঙ্গে। সম্প্রতি ‘এক তেরা সাথ’ ছবিতে শরদ-মেলানির ঘনিষ্ঠ দৃশ্য ফাঁস হয়েছে ওয়েব দুনিয়ায়। সেই ভিডিও ক্লিপিংটি আপাতত ভাইরাল। যদিও সেন্সর বোর্ড এই দৃশ্যগুলি ছবি থেকে বাদ দিয়েছে। সব কিছু ঠিক থাকলে আগামী ১৪ অক্টোবর মুক্তি পাবে ছবিটি। ‘এক তেরা সাথ’ একটি ভৌতিক গল্প। তবে চিত্রনাট্যের মূল আকর্ষণ ত্রিকোণ প্রেম। ছবিতে আদিত্য প্রতাপ সিংহের ভূমিকায় অভিনয় করেছেন শরদ মলহোত্র। শরদ টেলিভিশনের জনপ্রিয় মুখ। আপাতত ‘কসম তেরি প্যায়ার কি’ ধারাবাহিকে ঋষি বেদীর ভূমিকায় অভিনয় করছেন। এ ছাড়া ‘বনু ম্যায় তেরি দুলহন’, ‘কভি তো নজর মিলাও’-এ তিনি অভিনয় করেছেন। ‘মহারানা প্রতাপ’ ধারাবাহিকে তিনি প্রধান চরিত্রে অভিনয় করেছিলেন। সেন্সর বোর্ডের ছেঁটে দেওয়া ঘনিষ্ঠ দৃশ্য কী ভাবে ফাঁস হল, তা নিয়ে নতুন জল্পনা শুরু হয়েছে। যদিও কোনও কোনও মহলের ধারণা, ছবি মুক্তির আগে এ সব বিতর্কের জেরে ছবির নেগেটিভ প্রচারই হচ্ছে। সেটা কি কর্তৃপক্ষের কৌশল? প্রশ্ন উঠছে তা নিয়েও।